NARIADENIE KOMISIE (ES) č. 131/2007
z 13. februára 2007,
ktorým sa mení a dopĺňa nariadenie (ES) č. 990/2006, pokiaľ ide o množstvá, na ktoré sa vzťahujú stále verejné súťaže na vývoz pšenice obyčajnej a jačmeňa v držbe intervenčných agentúr niektorých členských štátov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 6,
keďže:
(1)
Nariadením Komisie (ES) č. 990/2006 (2) boli vyhlásené stále verejné súťaže na vývoz obilnín v držbe intervenčných agentúr členských štátov.
(2)
Pre niektoré z obilnín dotknutých týmito verejnými súťažami hospodárske subjekty nepredložili ponuky už niekoľko týždňov, s výnimkou nedávno podaných ponúk na malé množstvá, predovšetkým z dôvodu výhodnejších podmienok ďalšieho predaja na vnútornom trhu v rámci nariadenia Komisie (ES) č. 1483/2006 zo 6. októbra 2006, ktorým sa otvárajú stále verejné súťaže na ďalší predaj obilnín v držbe intervenčných agentúr členských štátov na trhu Spoločenstva (3). Ďalší predaj na vnútornom trhu sa počas uvedeného obdobia výrazne zvýšil.
(3)
Vzhľadom na túto situáciu a s cieľom umožniť ďalší predaj na vnútornom trhu tých množstiev pšenice obyčajnej a jačmeňa, ktoré sú v súčasnosti blokované na základe stálych verejných súťaží v rámci nariadenia (ES) č. 990/2006, je vhodné znížiť množstvá pokryté uvedenými verejnými súťažami o 968 ton pre Českú republiku, o 199 946 ton pre Maďarsko a o 91 ton pre Slovensko, pokiaľ ide o pšenicu obyčajnú, a o 342 ton pre Litvu, o 19 011 ton pre Maďarsko a o 356 ton pre Poľsko, pokiaľ ide o jačmeň.
(4)
Nariadenie (ES) č. 990/2006 by sa preto malo zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Príloha I k nariadeniu (ES) č. 990/2006 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. februára 2007